27.4.2023 г.
BG
Официален вестник на Европейския съюз
C 146/57
4.
Конкретни бележки 4.1.
Тъй като се предлага плановете за нетните първични разходи да се превърнат в основен параметър за оценка, ЕИСК подчертава необходимостта от ясни и прозрачни правила за изчисляване на тези разходи.
Поради това дискреционните мерки по отношение на приходите, както и разходите за циклична безработица, трябва да бъдат обективно и ясно определени и съгласувани от всички държави членки.
4.2.
Въпреки че изключването на разходите за циклична безработица от разходните планове може да е разбираемо, то не бива да пречи на държавите членки да отговорят на всяка необходимост от подобряване на функционирането на пазара на труда с цел намаляване на структурната безработица, тъй като дори да не са изключени, този вид разходи може значително да допринесат за повишаване на растежа и заетостта в средносрочен план, което на свой ред да подобри устойчивостта на обслужването на дълга.
В същото време трябва да се насърчават добрите условия на труд в средносрочен план.
Важно е правилата да бъдат ясни и стабилни, като се гарантира, че държавите членки не се стремят към какъвто и да било вид „творческо счетоводство“.
4.3.
ЕИСК приветства факта, че повишаването на качеството и количеството на публичните инвестиции се очертава като фактор, който трябва да бъде взет предвид в процеса на постигане на устойчивост на обслужването на дълга.
Комитетът приветства също така удължаването на набора от стъпки за корекция, което може да бъде получено за срок от максимум три години, при условие че държавите членки подкрепят плановете си с набор от реформи и инвестиции, които подпомагат устойчивия растеж и устойчивостта на обслужването на дълга.
4.4.
За да се постигнат целите на ЕС в областта на климата, основният капитал трябва да бъде изцяло преразгледан и публичните и частните инвестиции да бъдат разширени.
В миналото ЕИСК призова за въвеждането на златно правило за публичните инвестиции, за да се гарантира преодоляването на огромния недостиг на инвестиции.
Това не е част от предложението на Комисията.
Все пак то съдържа важни елементи за засилване на публичните инвестиции.
В действителност обаче не е възможно да се определи количествено размерът на публичните инвестиции, които ще бъдат създадени, тъй като голяма част от тях ще зависят от преговорите между Комисията и държавите членки относно структурните планове във фискалната област.
Ето защо ЕИСК подчертава, че може да са необходими допълнителни инициативи, за да се гарантира мобилизирането на достатъчно частен и публичен капитал за екологичния преход и социалното сближаване.
4.5.
Поради основания на риска подход, предложен от Европейската комисия, анализът на устойчивостта на обслужването на дълга ще придобие решаващо значение в бъдещата рамка на ЕС за икономическо управление.
ЕИСК посочва, че прецизирането на детайлите на анализа на устойчивостта на обслужването на дълга, включително дали свързаните с климата рискове са включени в него, е изключително политически въпрос и следва да бъде обсъден задълбочено с компетентните заинтересовани страни.
Окончателните параметри на този анализ трябва да се определят по демократичен и прозрачен начин.
Независимите фискални институции биха могли да играят важна роля при оценката на целесъобразността на основните допускания, като участват в дебата и предоставят информация на националните парламенти.
4.6.
За да се осигури прозрачност и да се улесни ефективният мониторинг на изпълнението на средносрочните структурни планове във фискалната област, от държавите членки се изисква да представят годишни доклади за напредъка и подробно описание на състоянието на изпълнението на реформите и инвестициите.
Тези доклади и оценките, извършени от Комисията и Съвета в контекста на годишното наблюдение, следва да бъдат публично достъпни.
4.7.
ЕИСК счита, че предвиденото повишено внимание към променливите, свързани с потоците, в процедурата при макроикономически дисбаланси (ПМД) трябва да бъде конкретизирано и количествено определено по време на следващите стъпки на реформата на икономическото управление, което да я направи симетрична, оперативна и прозрачна.
4.8.
ЕИСК подчертава, че е важно да се установи и разработи подходящ процес за първата проверка за дисбаланси в доклада за механизма за предупреждение и да се определи дали съществуват дисбаланси в задълбочените прегледи.
Препоръките следва да се оценяват по отношение на европейските двигатели на растежа и тяхното въздействие върху икономическото развитие.
Значението на необходимостта от по-ориентирано към бъдещето наблюдение с цел бързо откриване и преодоляване на възникващите дисбаланси трябва да бъде подробно формулирано.
4.9.
ЕИСК подчертава значението на установяването на строги правила, които могат да функционират в променящите се икономически условия, и необходимостта от ангажираност и активно участие от страна на държавите членки.
За да се увеличат инвестициите и равнищата на производителност в целия ЕС, реформата на фискалната рамка не трябва да се забавя.